**SELETUSKIRI**

**Seletuskiri määruse eelnõule „Mõisaküla Lasteaia arengukava 2025-2029 kinnitamine“**

Määrus kehtestatakse koolieelse lasteasutuse seaduse § 9¹ lõike 3 alusel.

Lasteaia järjepideva arengu tagamiseks koostatakse arengukava. Arengukava koostatakse vähemalt kolmeks aastaks.

Arengukava eesmärk on tagada Mõisaküla Lasteaia jätkusuutlik areng ja kvaliteetne alusharidus, mis vastab laste ja kogukonna vajadustele. Lasteaia visiooniks on lapsesõbralik, turvaline ja arendav keskkond, kus lapsed saavutavad koolivalmiduse ja omandavad eluks vajalikke oskusi.

Arengukava koostamisel on peamiselt lähtutud lasteaia sisehindamise tulemustest, lasteasutuse põhimäärusest, Mulgi valla arengukavast 2024-2030.
Arengukava määratleb lasteaia põhiväärtused, visiooni ja missiooni, samuti arendussuunad ning eesmärgid aastateks 2025-2029.

Arengukavas on määratletud viis põhivaldkonda:

**Eestvedamine ja juhtimine** – lasteaia juhtimise efektiivsuse ja organisatsioonikultuuri arendamine.
**Personalijuhtimine** – töötajate professionaalse arengu toetamine ja meeskonnatöö tugevdamine.
**Õppe- ja kasvatusprotsess** – kvaliteetse õpikeskkonna tagamine ning laste individuaalsete vajaduste arvestamine.
**Koostöö huvigruppidega** – aktiivne suhtlus lastevanemate ja kogukonnaga, et tugevdada partnerlust ja kaasamist.
**Ressursside juhtimine** – kaasaegse ja turvalise õpi- ja kasvukeskkonna loomine.

Arengukava elluviimise tulemusena paraneb lasteaia juhtimise ja organisatsioonikultuuri kvaliteet, suureneb personali professionaalsus ja rahulolu, paranevad laste õpioskused ja koolivalmidus, tugevneb koostöö lastevanemate ja teiste haridusasutustega, muutub lasteaia keskkond kaasaegsemaks ja ressursitõhusamaks.

Arengukava täitmist jälgitakse pidevalt ning seda analüüsitakse igal aastal. Vajadusel tehakse muudatusi vastavalt sisehindamise tulemustele ja õigusaktide muudatustele. Arengukava kinnitab Mulgi Vallavolikogu ning see avalikustatakse lasteaia kodulehel.

Mõisaküla Lasteaia arengukava 2025-2029 loob aluse lasteaiateenuse järjepidevaks parendamiseks ning tagab lastele parimad tingimused kvaliteetse alushariduse omandamiseks. Dokument on strateegiline tööriist, mis aitab suunata lasteaia tegevust ja arengut vastavalt kogukonna ja haridusvaldkonna vajadustele.

Määrus on kavandatud jõustuma üldises korras, kolmandal päeval pärast Riigi Teatajas avaldamist.

*Lisad: Määruse eelnõu „Mõisaküla Lasteaia arengukava 2025-2029 kinnitamine“ ja*

*määruse eelnõu lisa 1 „Mõisaküla Lasteaia arengukava 2025-2029“.*